Folket ber for Mandela: Bli bra
Sør-Afrika er sterkt preget av apartheidmotstanderen Nelson Mandelas sykdom, og landet forbereder seg nå på at 94-åringen snart kan komme til å gå bort. Nobelprisvinneren fra 1993 har de siste dagene vært innlagt på sykehus i Pretoria med en alvorlig lungesykdom. Regjeringen opplyste mandag at situasjonen fortsatt er alvorlig, men stabil. De siste månedene har ekspresidenten vært på sykehus en rekke ganger. Nå frykter mange at det snart er slutt for frihetssymbolet. Utenfor Mandelas hjem har folk lagt ned blomster og hilsninger på malte steiner. - Takk far, «Madiba» vi elsker deg og håp, står det på noen av steinene. Nasjonale og internasjonale TV-stasjoner er på plass utenfor sykehuset. Familien er samlet ved Mandelas sykeseng, og kona Graca Machel avlyste i helgen en reise til London for å være sammen med sin mann. Søndag ba den mangeårige vennen Andrew Mlangeni familien om å overlate Mandela til Gud. - De må legge hans skjebne i Guds hender. Når familien har gitt slipp på han vil resten av Sør-Afrika følge etter. Vi vil takke Gud for å ha gitt oss denne mannen, og deretter vil også vi la han gå, sier Mlangeni til den sør-afrikanske avisen The Sunday Times. De siste dagene har et stort antall mennesker samlet seg i kirker for å be for sin helt. Det er ikke bare i Sør-Afrika tankene nå går til Mandela. I den indiske byen Puri har kunstneren Sudarshan Pattnaik laget en sandskulptur av Mandela med teksten: Blir bra snart.
Sør-Afrika frykter å miste sin største helt. Utenfor hans hjem legges det ned lykkeønskninger.